**Príprava a zadanie na seminár (27.2. - 3.3.) z predmetu Obchodné právo I., LS 2017**

*Príprava študenta na seminár spočíva v naštudovaní prednášky a príslušnej časti zákona a odporúčanej literatúry k téme, ktorá má byť precvičená daný týždeň podľa uverejnených Syláb k predmetu. Okrem iného sa žiada, aby bol študent náležite pripravený odpovedať aj na nasledovné otázky, príp. sa oboznámil s argumentáciou najvyššieho súdu v rozhodnutiach, ktoré má za úlohu naštudovať.*

**Subjekty obchodného práva – Podnikatelia a nepodnikateľské subjekty**

1. Môže podnikať a ak, za akých podmienok, občianske združenie, nezisková organizácia alebo nadácia? Aké sú rozdiely v porovnaní s klasickými podnikateľmi?
2. Aké sú súkromnoprávne a verejnoprávne následky neoprávneného podnikania?

Posúďte platnosť týchto zmlúv:

1. Osoby ázijských čŕt predávajú na trhovisku v meste oblečenie bez živnostenského oprávnenia a zákazníkom nevydávajú žiadny doklad o kúpe.
2. Osoba, ktorej bola odňatá zbrojná licencia na nákup, predaj a prepravu zbraní a streliva, ďalej rozpredáva svoj zvyšný arzenál.
3. Spoločnosť ABC Auto s.r.o. ma živnostenské oprávnenie na predmet činnosti kúpa a predaj motorových vozidiel, a bez toho, aby mala oprávnenie alebo predmet činnosti zapísaný v obchodnom registri, ponúka aj zájazdy do dovolenkových destinácii.

Ako sa zmení právne postavenie kontrahentov, ak by bola v týchto prípadoch zmluva platná alebo neplatná?

1. Traja susedia - sklár, murár a maliar - spoločne vykonávajú rekonštrukčné práce na rodinných domoch bez toho, aby založili obchodnú spoločnosť. Posúďte, kto by mal mať podnikateľské (živnostenské alebo iné) oprávnenie a aký je právny vzťah medzi nimi a aký vo vzťahu k tretím osobám. Zohľadnite § 829 OZ a 10 ods. 4 ObchZ, a nájdite rozdiely medzi týmito ustanoveniami (Pozrieť rozsudok NS SR 4 Obo 30/2007 z 28. februára 2008).